**POROČILO**

**O URESNIČEVANJU**

**NACIONALNE STRATEGIJE ZA RAZVOJ BRALNE PISMENOSTI**

**ZA OBDOBJE 2019 - 2030**

**ZA LETO 2024**

**Nacionalni svet za bralno pismenost**

**Marec 2025**

VSEBINA

[**1. UVOD** 2](#_Toc190351593)

[**2. DELO NACIONALNEGA SVETA ZA BRALNO PISMENOST V LETU 2024** 4](#_Toc190351594)

[**3. PREGLED DEJAVNOSTI RESORJEV IN VLADNIH URADOV NA PODROČJU BRALNE PISMENOSTI IN BRALNE KULTURE** 7](#_Toc190351595)

[**4.** **PRIPOROČILA** 22](#_Toc190351596)

**1. UVOD**

Vlada Republike Slovenije je na svoji 55. seji, 19. 12. 2019, s sklepom št. 61400-5/2019/3 sprejela Nacionalno strategijo za razvoj bralne pismenosti za obdobje 2019–2030 (v nadaljevanju: Nacionalna strategija), ki jo je pripravila delovna skupina pri Ministrstvu za vzgojo in izobraževanje (tedaj Ministrstvo za izobraževanje, znanost in šport – MIZŠ), sestavljena iz predstavnikov fakultet, raziskovalcev, različnih vladnih resorjev, javnih zavodov, knjižnic in praktikov.

Med drugim Nacionalna strategija opredeljuje načine za udejanjanje vizije, načel, strateških in operativnih ciljev s pomočjo različnih programov za različne starostne in ciljne skupine, usposabljanja strokovnega kadra, vzpostavitve mreže izvajalcev s področja bralne pismenosti in bralne kulture in predlogov za sistemsko ureditev.

Ena pomembnih zavez za vsesplošen skupen pristop k udejanjanju Nacionalne strategije je bilo imenovanje 15-članskega Nacionalnega sveta za bralno pismenost (v nadaljevanju Nacionalni svet), sestavljenega iz strokovnjakov, ki pokrivajo različne vidike razvoja pismenosti od predšolskega do tretjega življenjskega obdobja, ter predstavnikov vladnih resorjev, ključnih za razvoj pismenosti. Člani Nacionalnega sveta so bili imenovani s sklepom Vlade RS (štev. 01304-1/2021/8, z dne 24. 2. 2021; štev. 01301-3/2023/4, z dne 4. 5. 2023; štev. 01301-3/2023/5, z dne: 4. 5. 2023; štev. 01301-3/2023/11, z dne 25. 10. 2023; štev. 01301-3/2023/12, z dne: 25. 10. 2023) za obdobje štirih let, in sicer:

* *dva predstavnika Ministrstva za vzgojo in izobraževanje*:

Janja Zupančič, predsednica

Nada Požar Matijašič, članica

* *dva predstavnika Ministrstva za delo, družino, socialne zadeve in enake možnosti*:

dr. Nataša Demšar Pečak, članica

Saša Mlakar, članica

* *ena predstavnica Ministrstva za kulturo*:

mag. Nataša Bucik, članica

* *ena predstavnica Javne agencije za knjigo RS:*

Vlasta Vičič, članica

* *ena predstavnica Ministrstva za zdravje*:

Andreja Ljubič, članica (članstvo prenehalo 31. 8. 2024)

– *trije predstavniki javnih zavodov*:

dr. Nataša Potočnik, Andragoški center Slovenije – članica

dr. Fani Nolimal, Zavod Republike Slovenije za šolstvo – članica

dr. Andrej Flogie, Zavod Antona Martina Slomška, Maribor – član

– *dva predstavnika Univerze v Ljubljani*:

dr. Sonja Pečjak, Filozofska fakulteta – članica

dr. Igor Saksida, Pedagoška fakulteta – član

– *ena predstavnica Univerze v Mariboru*:

dr. Dragica Haramija, Filozofska fakulteta in Pedagoška fakulteta – članica

– *ena predstavnica Univerze na Primorskem*:

dr. Sonja Rutar, Pedagoška fakulteta – članica

– *en predstavnik samostojnih visokošolskih zavodov*:

dr. Matevž Tomšič, Fakulteta za uporabne družbene študije – član

Ena izmed nalog Nacionalnega sveta je priprava letnega poročila Vladi RS o uresničevanju Nacionalne strategije.

**2. DELO NACIONALNEGA SVETA ZA BRALNO PISMENOST V LETU 2024**

Nacionalni svet je v svoje delo ves čas vključeval vse v sklepu opredeljene naloge. V letu 2024 je imel tri (3) seje, ki so potekale hibridno.

**Deveta seja** je potekala 10. 1. 2024. Na njej so se člani in članice seznanili z rezultati mednarodne raziskave PISA, ki jih je predstavila dr. Klavdija Šterman Ivančič, nacionalna koordinatorica mednarodne raziskave PISA s Pedagoškega inštituta. Člani in članice so v razpravi opozorili na razlike v dosežkih bralne pismenosti med dekleti in fanti, kar kažejo tudi rezultati nacionalnega preverjanja znanja (NPZ). V razpravi so poudarili, da trend rezultatov PISE kaže, da je covid težave na področju bralne pismenosti poglobil, gotovo pa je, da sta zaprtje šol in odsotnost učencev in dijakov iz šol prispevala tudi k slabši motivaciji za izpolnjevanje zahtevnega vprašalnika. Znova so poudarili, da je treba veliko pozornosti nameniti razvoju pismenosti v predšolskem obdobju; da je področje bralne pismenosti delo vseh učiteljev, ne samo tistih, ki poučujejo jezik; da je treba spremeniti didaktične pristope pri pouku in da je treba na temo kakovosti odnosov med dijaki in učitelji vzporedno pogledati tudi rezultate drugih raziskav, npr. ICCS in PIRLS. Člani in članice Nacionalnega sveta so bili seznanjeni s sklepi Odbora za izobraževanje, znanost in mladino (v nadaljevanju odbor), ki je na svoji izredni seji konec decembra 2023 prav tako obravnaval rezultate mednarodne raziskave PISA 2022. Na svoji seji je odbor sprejel sklep, da MVI in ZRSŠ *vsake pol leta poročata o svojih aktivnostih, namenjenih dvigu bralne pismenosti po predloženi metodologiji.*

**Deseta seja** je potekala dopisno med 18. 3. in vključno 26. 3. 2024. Na dopisni seji je Nacionalni svet enoglasno sprejel Poročilo Nacionalnega sveta za bralno pismenost o uresničevanju Nacionalne strategije za razvoj bralne pismenosti za obdobje 2020–2023 s prilogo: Pregled izvajanja ukrepov za uresničevanje Nacionalne strategije za razvoj bralne pismenosti za obdobje 2020 do 2023, ki je bilo nato posredovano v medresorsko usklajevanje in nadalje v postopek za seznanitev Vlade RS.

**Enajsta seja** je potekala 18. 9. 2024. Na tej seji je bil Nacionalni svet obveščen o aktualnih informacijah s področja bralne pismenosti in bralne kulture: Vlada RS se je na svoji seji seznanila s poročilom Nacionalnega sveta skupaj s pregledom ukrepov za obdobje 2020–2023; pripravljeno je bilo skupno poročilo MVI in ZRSŠ za Odbor za izobraževanje, znanost in mladino; Ekonomsko-socialni svet je na svojo redno sejo uvrstil predstavitev poročila na področju bralne pismenosti in bralne kulture in po predstavitvi sprejel sklep, da se je *seznanil z Letnim poročilom o bralni pismenosti in da poziva Vlado Republike Slovenije, da v sodelovanju s socialnimi partnerji oblikuje ukrepe, ki bodo zaustavili trend upadanja bralne pismenosti.* Na osnovi tega sklepa je MVI zbral ukrepe na področju bralne pismenosti in bralne kulture na različnih resorjih in vladnih uradih z namenom celovitejšega pregleda o izvedenih aktivnostih v letu 2024 (gl. poglavje 3).

V okviru Ciklusa kratkih predstavitev projektov s področja bralne pismenosti in bralne kulture je dr. Nataša Potočnik, direktorica ACS, predstavila njihovo delo na področju bralne pismenosti in bralne kulture za odrasle. Izhajala je iz rezultatov mednarodne raziskave PIAAC in izsledkov revizijskih poročil Računskega sodišča. Izpostavila je ključne potrebe in s tem povezane aktivnosti ACS: povečati vidnost branja v vsakdanjem življenju odraslih z umeščanjem bralnega gradiva na javna mesta (potujoča razstava "Portreti branja", kviz "Kateri tip bralca ste?", promocijski video "Podobe branja"). Opozorila je na nov projekt ESS Ozaveščanje, obveščanje različnih javnosti in spodbujanje k večji vključenosti v vseživljenjsko učenje (2024–2028), ki bo vključeval kampanjo Lahko.si. Namen projekta je okrepiti splošno zavedanje o pomenu vseživljenjskega učenja (v nadaljevanju: VŽU) ter prispevati k večji vključenosti odraslih v VŽU. Cilj projekta pa je izboljšati kompetence posameznika za njegovo delovanje v družbi in utrjevati sposobnost odzivanja na tehnološke, demografske in podnebne spremembe v sodobni družbi. Projekt bo nagovarjal odrasle, starejše od 16 let, ter ranljive ciljne skupine. Pripravljen bo nov spletni portal Lahko.si, kjer bodo z interaktivnimi vsebinami krepili voljo do učenja in motivirali posameznike, da prevzamejo odgovornost za svojo pot učenja in nadaljujejo svoj osebni in profesionalni razvoj. V letu 2026 nameravajo v okviru projekta nameniti več pozornosti bralni pismenosti in bralni kulturi.

V razpravi je Nacionalni svet poudaril pomen vsesplošne kampanje, s katero bi opozorili na problematiko upada bralne pismenosti in ki bi nagovarjala tudi k dvigu bralne kulture. Člani in članice so spraševali , kako bo v procesu prenove učnih načrtov OŠ in katalogov znanj ter Kurikula za vrtce poskrbljeno za področje bralne pismenosti, zato je bil podan predlog, da ZRSŠ, ki je nosilec kurikularne prenove, na eni naslednjih sej to predstavi (predstavitev je bila načrtovana za 30. 1. 2025).

**Dvanajsta seja** je potekala 30. 01. 2025 in je bila tudi zadnja seja Nacionalnega sveta v tem mandatu. V okviru *Ciklusa kratkih predstavitev projektov s področja bralne pismenosti in bralne kulture* sta predstavnici ZRSŠ predstavili umestitev ciljev s področja pismenosti v prenovljenem Kurikulumu za vrtce in v prenovljenih učnih načrtih (UN) in katalogih znanj (KZ).

Po predstavitvah so prisotni razpravljali o umestitvi bralne pismenosti in bralne kulture v Kurikulu za vrtce ter menili, da je treba v posodobljenem Kurikulu za vrtce poudariti pomen družinske pismenosti in bralne kulture (skupno branje, bralni model/bralni vzor, bralne navade).

Pojasnjeno je bilo, da so te vsebine vključene v samo besedilo dokumenta, ki bo obravnavan tudi na Strokovnem svetu za splošno izobraževanje.

Prisotni so bili enotnega mnenja, da je v UN in KZ premalo poudarka na bralni pismenosti in bralni kulturi, saj ni razvidno, da bi bil prečni cilj 'jezik' v zadostni meri umeščen v vse predmete. Menili so, da je premalo poudarka na bralni kulturi, spodbujanju bralnih navad in da ni razvidno, kako je umeščeno kritično branje v 1. vzgojno-izobraževalnem obdobju. Iz predstavitve je bila opazna velika razlika med umeščenostjo prečnih ciljev s področja jezika med gimnazijskimi UN in KZ srednjih strokovnih in poklicnih šol, kar je v nasprotju s prizadevanji, da bi v strokovnem in poklicnem izobraževanju tudi te veščine krepili z raznovrstnimi pristopi, kajti tudi podatki raziskave PISA kažejo na nižjo bralno pismenost dijakov v strokovnih in poklicnih programih, kar v nadaljevanju lahko pomeni tudi slabšo bralno pismenost odraslih (SLO podatki PIAAC).

V razpravi je bilo pojasnjeno, da bo to umeščeno v didaktična priporočila, ki bodo podprla razvijanje bralne pismenosti in jih bo tudi moč dopolnjevati.

Na osnovi vseh razprav in pobud med mandatom Nacionalnega sveta so bila pripravljena tudi Priporočila (gl. 4. poglavje), ki kažejo glavne poudarke nadaljnjega razvoja področja bralne pismenosti in bralne kulture.

Na seji je bil Nacionalni svet seznanjen tudi:

* s pismom Ž. Valetiča, ki je poslal povabilo za podporo projektu *Mančin dan branja, ljubezni in navdiha* in povabilo za sodelovanje na tiskovni konferenci, kjer bi predstavili pobudo za Leto branja 2026. Prisotni so projekt podprli, vendar se niso zavezali h kakšnim konkretnim ukrepom;
* s predlogom MK, da bi bilo leto 2026 Kosovelovo leto. V razpravi o predlogu, da bi bilo leto 2026 vladno leto branja, je Nacionalni svet pobudo podprl. Menili so tudi, da bi morale biti pobude usklajene in se dopolnjevati;
* z informacijo Nacionalnega inštituta za javno zdravje (NIJZ), da v letu 2025 išče sofinancerja za tisk in distribucijo kartonke za novorojenčke, ki jo patronažna sestra podari staršem ob obisku na domu.

**3. PREGLED DEJAVNOSTI RESORJEV IN VLADNIH URADOV NA PODROČJU BRALNE PISMENOSTI IN BRALNE KULTURE**

MVI je zaprosil vsa ministrstva in vladne urade, da popišejo ukrepe, ki jih v okviru svojega resorja pripravljajo na področju bralne pismenosti. Povabilo k sodelovanju je bilo poslano na Ministrstvo za delo, družino, socialne zadeve in enake možnosti, Ministrstvo za digitalno preobrazbo, Ministrstvo za finance, Ministrstvo za gospodarstvo, turizem in šport, Ministrstvo za infrastrukturo, Ministrstvo za javno upravo, Ministrstvo za kmetijstvo, gozdarstvo in prehrano, Ministrstvo za kohezijo in regionalni razvoj, Ministrstvo za kulturo, Ministrstvo za naravne vire in prostor, Ministrstvo za notranje zadeve, Ministrstvo za obrambo, Ministrstvo za okolje, podnebje in energijo, Ministrstvo za pravosodje, Ministrstvo za solidarno prihodnost, Ministrstvo za visoko šolstvo, znanost in inovacije, Ministrstvo za zdravje, Ministrstvo za zunanje in evropske zadeve, Urad Vlade RS za informacijsko varnost, Urad Vlade RS za narodnosti, Urad Vlade RS za oskrbo in integracijo migrantov, Urad Vlade RS za Slovence v zamejstvu in po svetu. V pregled smo dodali tudi dejavnosti Ministrstva za vzgojo in izobraževanje in drugih javnih zavodov s področja vzgoje in izobraževanja.

Prejete odgovore smo razporedili po strateških ciljih razvoja bralne pismenosti in bralne kulture, zapisanih v Nacionalni strategiji za razvoj bralne pismenosti 2019–2030:

1. **Ustvariti učinkovit družbeni okvir za razvijanje bralne pismenosti**
* širiti védenje, da je bralna pismenost temeljna zmožnost za pridobivanje in ustvarjanje novega znanja v osebnem in poklicnem življenju ter za delovanje v skupnosti;
* zagotavljati temeljne standarde bralne pismenosti za uspešno vključevanje v družbo;
* razvijati bralno kulturo – odnos posameznika ter družbe do branja in raznovrstnega bralnega gradiva;
* razvijati notranjo, socialno in zunanjo motivacijo za branje in izražanje o prebranem.

**Ministrstvo za kulturo (MK)** je v letu 2024 pripravilo *Resolucijo o* *nacionalnem programu za kulturo 2024–2031* (Državni zbor jo je potrdil 10. 7. 2024)terpredlog *Akcijskega načrta do leta 2027 za izvajanje Resolucije o nacionalnem programu za kulturo 2024–2031*, ki je v postopku sprejema. V obeh dokumentih je vključeno področje bralne kulture in bralne pismenosti na področju knjige, knjižničarstva in slovenskega jezika. MK jeskladno s 55. členom Zakona o knjižničarstvu 58 splošnim knjižnicam sofinanciralo delni nakup knjižničnega gradiva (okvirno 100.000 enot kupljenega knjižničnega gradiva z državnimi sredstvi). Ob tem je MK namenilo tudi sredstva za razvoj kompetenčnih centrov v splošnih knjižnicah oziroma za specializacijo posameznih osrednjih območnih knjižnic za zagotavljanje strokovne podpore razvoju bralne pismenosti in bralne kulture za različne ciljne skupine (otroci in mladi, starejši, posebne potrebe, družine ...). V ta namen financira tudi strokovna usposabljanja na področju bralne pismenosti in bralne kulture za različne ciljne skupine (strokovne delavce v VIZ, v kulturi in širšo strokovno javnost) kot redno dejavnost splošnih knjižnic. Poleg tega MK vse od leta 2016 v sodelovanju s Skupnostjo občin Slovenije in Združenjem splošnih knjižnic Slovenije izvaja tudi javni natečaj za izbor *Branju prijazne občine*.

**Javna agencija za knjigo RS** **(JAK)** je v letu 2024 namenila sredstva .za izvedbo raziskave o navadah in kupovanju knjig v Republiki Sloveniji [*Knjiga in bralec VII*](https://plus.cobiss.net/cobiss/si/sl/bib/210679555) *(*avtorji: Andrej Blatnik, Jaka Gerčar, Miha Kovač in Samo Rugelj), ki je v tiskani in elektronski verziji izšla konec leta 2024. Sofinancira tudi izvedbo nacionalnih kampanj za promocijo branja z namenom ozaveščanja o pomenu branja na nacionalni ravni ter programe knjigarn za spodbujanje branja in nakupovanja knjig.

**MK in Ministrstvo za vzgojo in izobraževanje (MVI)** v obdobju od 2023 do 2025 skupaj sofinancirata in spremljata ciljno raziskovalni projekt (CRP): »*Bralni vzori: bralne navade strokovnih delavcev v vrtcih, šolah in fakultetah ter splošnih knjižnicah*«. CRP, katerega nosilka je Pedagoška fakulteta Univerze v Mariboru, partnerka pa Filozofska fakulteta Univerze v Ljubljani, sofinancira tudi Javna agencija za znanstvenoraziskovalno in inovacijsko dejavnost Republike Slovenije. CRP se bo zaključil jeseni 2025.

**MVI** v okviru svoje redne dejavnosti zagotavlja sredstva preko financiranja letnega delovnega načrta **Andragoškemu centru Slovenije (ACS)** za izvajanje nalog strokovne podpore Nacionalnemu svetu, ki skrbi tudi za prepoznavnost dela Nacionalnega sveta na spletni strani pismen.si.

Večji informiranosti in ozaveščenosti vseh generacij o pomenu branja za vseživljenjsko učenje ter za osebni in poklicni razvoj je bila že sedmič zapored namenjena nacionalna kampanja *Nacionalni mesec skupnega branja 2024* (NMSB), ki je k sodelovanju pritegnila 215 izvajalcev z več kot 760 dogodki. Nacionalni koordinator NMSB je **ACS**, ki v okviru svojih nalog koordinira delo pobudnikov in partnerjev projekta, skrbi za posodabljanje in delovanje spletne strani <https://nmsb.pismen.si> ter promocijo v medijih in na družbenih omrežjih. Projekt dopolnjuje plakatno promocijska akcija *Beremo skupa*j, ki jo vodi **Društvo Bralna značka Slovenije – ZPMS**. Častno pokroviteljstvo nad NMSB je za obdobje 2024–2026 prevzela **Slovenska komisija za UNESCO**. Leta 2024 se je NMSB že drugič zapored kot partner priključil tudi **Nacionalni institut za javno zdravje** s projektom *Pokloni čas, polepšaj dan,* ki je namenjen medgeneracijskemu povezovanju – tudi ob branju in knjigi. Čeprav je bila osrednja tema leta 2024 namenjena gibanju, so izvedli več kot 50 z branjem povezanih dogodkov. Novost NMSB 2024 je bilo *Branje v gozdnih knjižnicah*, v okviru katerega so se kot partnerji NMSB pridružili **Zavod za gozdove RS**, **Turistična zveza Slovenije** ter **Gozdarski inštitut Slovenije**. Vsi partnerji so potrdili sodelovanje tudi v 2025.

Povezovanje institucij in deležnikov na nacionalni in lokalni ravni za promocijo in spodbujanje branja in bralne kulture vseh generacij pod okriljem **ACS** poteka tudi v okviru *Tednov vseživljenjskega učenja*. Pod osrednjo temo ***Beremo skupaj – za znanje in zabavo!*** si že sedem let prizadevajo z najrazličnejšimi dejavnostmi okrepiti zavedanje ljudi o pomenu in pomembnosti branja ter vse generacije spodbuditi k izposoji, nakupu in branju knjig. Ozaveščanju o dobrobiti branja in njegovih pozitivnih učinkih na različne vidike življenja pa je deloma namenjena tudi nacionalna medijska kampanja [*Lahko.si!*](https://lahko.si/)*,* s katero ozaveščajo o pomenu vseživljenjskega učenja za vse in v okviru katere bo branju več pozornosti namenjene v letu 2026.

Širjenje informacij o pomembnosti bralne pismenosti in bralne kulture je v 2024 potekalo tudi prek spletnih portalov [Družinska pismenost](https://druzina.pismen.si/), [NMSB](https://nmsb.pismen.si/), [Dobre knjige](https://www.dobreknjige.si/), [knjiznice.si](https://www.knjiznice.si/2024/05/30/raziskava-o-bralnih-navadah-strokovnih-delavcev-v-knjiznicah/) in drugih nacionalnih portalov, kot so [Kulturni bazar](https://kulturnibazar.si/gradiva/), [mlad.si](https://www.mlad.si/), [Eurydice novice](https://eurydice.sio.si/) idr. Sredstva za delovanje portalov zagotavljata MVI in MK, izvajalca pa sta ACS in Združenje splošnih knjižnic Slovenije.

**Zavod RS za šolstvo** (ZRSŠ) je pripravil vrsto seminarjev in konferenc, ki jih je namenil tako spodbujanju povezovanja razvoja različnih vrst pismenosti (konferenca za učitelje razrednega pouka, program Šole za ravnatelje: Mreža učečih se šol, usposabljanja preko Kataloga programov nadaljnjega izobraževanja in usposabljanja – Katis) kot spodbujanju razvoja in krepitve vključevanja strategij digitalnega branja in medijske pismenosti. Projekt ZRSŠ je promoviral [publikacije](https://www.zrss.si/digitalna-bralnica/objem/), ki so bile izdane v okviru projekta Bralna pismenost in razvoj slovenščine – OBJEM. Publikacije spodbujajo strokovne delavce k preizkušanju različnih individualiziranih pristopov in uporabi razpoložljivih učnih gradiv, drugačni organizaciji učnega okolja, preizkušanju didaktičnih pristopov ter ustreznejšemu spodbujanju razvoja bralne pismenosti in slovenščine kot učnega jezika oz. prilaganju učnega jezika. Prispevajo pa tudi k usposabljanju šolskih knjižničarjev za implementacijo modela kakovostne šolske knjižnice.

**Nacionalni institut za javno zdravje (NIJZ)** je do zaključka 2024 v družinah z novorojenci zagotavljal izvajanje projekta *Spodbujanje branja v družinah*, s katerim spodbujajo družinsko branje in obiskovanje splošnih knjižnic. V okviru projekta so novorojenci oziroma družina z novorojencem prejeli kakovostno slikanico slovenskih avtorjev. Projekt je potekal v sodelovanju z Združenjem splošnih knjižnic Slovenije, ki je pripravilo zloženko o pomenu družinskega branja. Za nadaljevanje dela v letu 2025 NIJZ išče sofinancerja za izdajo slikanice za novorojence. V vseslovenski akciji *Pokloni čas, polepšaj dan* podpirajotudi medgeneracijsko branje.

**Ministrstvo za delo, družino in enake možnosti** (MDDSZ) je v letu 2024 objavilo *Javni razpis za sofinanciranje projektov socialne aktivacije+ 2024–2027*, ki so namenjeni posameznikom iz ranljivih skupin, vključenih v iskanje zaposlitve, usposabljanje, pridobivanje kvalifikacije in/ali zaposlitve ob izhodu iz programa. Del ukrepov je namenjenih tudi učenju slovenskega jezika in razvoju bralne pismenosti. V obdobju poročanja je objavilo tudi *Javni razpis za sofinanciranje projektov večgeneracijskih centrov+*, ki se delno financirajo iz Evropskega socialnega sklada in bodo financirani do leta 2029. Večgeneracijski centri+ (VGC+) bodo ponujali različne preventivne vsebine in aktivnosti, namenjene predvsem družinam, posameznim družinskim članom, starejšim in drugim ranljivim skupinam. Preventivni projekti VGC+ vključujejo izobraževalne, medkulturne, medgeneracijske in druge dejavnosti tudi s področja bralne pismenosti.

**Urad Vlade RS za narodnosti** nima sprejetih konkretnih ukrepov za razvoj in dvig bralne pismenosti, vendar poročajo, da je Vlada Republike Slovenije v zvezi s položajem oziroma uresničevanjem pravic italijanske in madžarske narodne skupnosti ter romske skupnosti sprejela dva pomembna dokumenta, in sicer: *Načrt ukrepov Vlade Republike Slovenije o izvrševanju predpisov na področju uresničevanja pravic italijanske in madžarske narodne skupnosti v Republiki Sloveniji 2021−2025* (18. 8. 2021) in *Nacionalni program ukrepov Vlade Republike Slovenije za Rome za obdobje 2021–2030* (23. 12. 2021). V obeh dokumentih so navedeni tudi nekateri ukrepi pristojnih resorjev, ki prispevajo oziroma so pomembni za razvoj in dvig bralne pismenosti vseh treh skupnosti. Oba dokumenta kakor tudi vsa poročila o njuni izvedbi so objavljeni na spletnem mestu: [Italijanska in madžarska narodna skupnost | GOV.SI](https://www.gov.si/teme/italijanska-in-madzarska-narodna-skupnost/) oziroma [Romska skupnost | GOV.SI](https://www.gov.si/teme/romska-skupnost/)

1. **Razvijati bralno pismenost posameznikov in posameznic, ki imajo v različnih življenjskih obdobjih različne vloge, potrebe in zahteve, ter tako omogočiti stalni razvoj družbe in gospodarstva**
* razvijati bralno pismenost in bralno kulturo v družini, času šolanja, delovnem okolju, prostem času in drugje;
* razvijati bralne strategije in zmožnost kritičnega branja,
* povečati družbeno skrb za razvoj bralne pismenosti ranljivih skupin prebivalstva;
* spremljati oziroma preverjati raven bralne pismenosti in jo primerjati z mednarodnimi dosežki;
* spodbujati raziskovalno, razvojno in strokovno delovanje na področju bralne pismenosti.

**MK** je na podlagi *Javnega razpisa za izbiro ponudnikov za izvedbo projektov na podlagi nacionalnega programa za jezikovno politiko* v letih 2024–2025 sofinanciralo projekt *Slovenščina na dlani 3: aktualizacija učnega e-okolja*, ki se še nadaljuje; v njem razvijajo orodja za izboljšanje zmožnosti tvorjenja in razumevanja besedil ter nadgrajujejo naloge iz preteklih izdaj. Pripravili in objavili so jezikovne teste, kvize in igre. Sofinanciran je bil še projekt *Delimo (si) slovarje: Fran in Franček*. Ta jezikovna portala sta ključna gradnika slovenske jezikovne infrastrukture in omogočata dostopnost slovarjev in didaktičnih pripomočkov za razvoj jezikovnih spretnosti ter tako podpirata razvoj bralne pismenosti. Na podlagi Javnega razpisa za (so)financiranje projektov, namenjenih predstavljanju, uveljavljanju in razvoju slovenskega jezika ter njegovi promociji v letu 2024 je bil sofinanciran projekt *Knjiga me pomlaja: Matičina medgeneracijska literarna druženja*. Cilj je bila boljša bralna pismenost starejših. V projekt so vključili starejše, ki potrebujejo prilagojene načine sporazumevanja in ki so manj digitalno pismeni ter prikrajšani za mobilnost (obiske knjigarne, knjižnice, literarnih prireditev, strokovnih predavanj).

**MK** je v okviru rednega letnega javnega razpisa za sofinanciranje kulturnih projektov, namenjenih senzorno oviranim, v letu 2024 sofinanciralo tri projekte na področju dostopnosti knjižnega gradiva, in sicer: prilagajanje in izdajanje knjig v slovenskem znakovnem jeziku, knjige, dostopne ljudem z gluhoslepoto, in prilagajanje knjig v brajici in zvočnem zapisu.

**MVI** je leta 2024 Pedagoškemu inštitutu Slovenije dodelilo sredstva za sodelovanje v dveh mednarodnih raziskavah pismenosti pri otrocih in mladostnikih. V letu 2024 je Vlada RS sprejela sklep, da se Slovenija vključi tudi v drugi krog drugega cikla PIAAC v letih 2025–2029. Za vključitev Slovenije so zagotovljena tako nacionalna kot tudi evropska sredstva za mednarodne stroške raziskave.

Konec leta 2023 je **MVI** objavilo javni razpis *Temeljne poklicne kompetence*, ki ima namen zvišanje ravni pismenosti, pridobitev temeljnih spretnosti, povezanih s pismenostjo, socialnih spretnosti in načel vseživljenjskega učenja. Projekt se bo zaključil leta 2029.

**MVI** bo v letih od 2024 in 2027 za dvig kakovosti jezika okolja (italijanska narodna skupnost) in dvojezičnega šolstva (madžarska narodna skupnost) z novimi pristopi in oblikami poučevanja ter nadgradnjo pedagoških praks za krepitev znanj in spretnosti poučevanja na narodnostno mešanem območju namenil sredstva za italijansko narodno skupnost v Sloveniji oziroma za slovensko narodno skupnost v Italiji kot tudi za madžarsko narodno skupnost v Sloveniji oziroma slovensko narodno skupnost na Madžarskem. V 2024 pa je iz NOO zagotovilo tudi sredstva za zagotavljanje e-učnih gradiv za slepe in slabovidne.

**ACS** je v letu 2024 zaključil projekt *Finančna pismenost za odrasle 2022–2024*, v okviru katerega so krepili ozaveščenost in usposobljenost o ključnem vplivu bralne pismenosti na finančno pismenost odraslih ter druge temeljne spretnosti, povezane z razvojem finančne pismenosti kot temeljne zmožnosti (branje, pisanje, računanje, digitalne spretnosti).

**ACS** pripravlja tudi pilotni program umeščanja branja v izobraževanje odraslih in skrbi za povezovanje in ozaveščanje deležnikov v nacionalni mreži za pismenost in bralno kulturo, za razvoj in usklajevanje programov in dejavnosti ter izmenjavo dobrih praks na omenjenem področju.

Nadaljnji strokovni razvoj delavcev VIZ zagotavlja MVI, ki v okviru NOO sofinancira delovanje in razvoj *Slovenskega izobraževalnega omrežja* (SIO), namenjenega izobraževanju strokovnih delavcev VIZ, tudi z vsebinami za razvoj jezikovne zmožnosti, bralne pismenosti in bralne kulture. Ob tem pa tudi **ZRSŠ** zagotavlja sredstva za večjo dostopnost do aktualnih strokovnih gradiv in učinkovitejši profesionalni razvoj prek Digitalne bralnice in spletnih učilnic (tj. Sodelov@lnica).

**Ministrstvo za delo, družino in socialne zadeve** bo v okviru projekta *Socialna vključenost s spodbujanjem enakih možnosti in dejavnega sodelovanja in vključevanja* izvedel javni razpis za sofinanciranje projektov *Prehod mladih +*. Razpis je namenjen tudi sofinanciranju projektov s področja bralne pismenosti. V letih 2024 in 2025 so oz. bodo izvedli še javni razpis za izvajanje projektov in dejavnosti za razvoj bralne pismenosti in bralne kulture v večgeneracijskih centrih tudi v sodelovanju s splošnimi knjižnicami.

**Ministrstvo za kohezijo in regionalni razvoj** ima pri krepitvi bralne pismenosti posredno funkcijo preko izvajanja evropske kohezijske politike. V okviru *Programa evropske kohezijske politike v obdobju 2021–2027* v Sloveniji, prednostne naloge *Znanja in spretnosti ter odzivni trg dela*, ki zasleduje specifični cilj »Spodbujanje vseživljenjskega učenja, zlasti prožnih možnosti za izpopolnjevanje in prekvalifikacijo za vse, ob upoštevanju podjetniških in digitalnih veščin, boljše predvidevanje sprememb in zahtev po novih veščinah na podlagi potreb trga dela, olajševanje prehodov med delovnimi mesti in spodbujanje poklicne mobilnosti«, se izvaja projekt *Krepitev vseživljenjskega učenja*, ki je namenjen štirim sklopom: razvoj pismenosti in temeljnih zmožnosti odraslih, presojanje in razvijanje kakovosti s poudarkom na digitalizaciji, krepitev svetovalne dejavnosti v izobraževanju odraslih ter razvoj zelenih kompetenc in prilagajanje na zeleni prehod. Upravičenec je ACS

**Ministrstvo za obrambo** (MO) je zaposlenim omogočilo udeležbo na izobraževanjih v organizaciji Upravne akademije s področja slovenskega jezika o pravilnem pisanju besedil v javni upravi ter o izboljšanju jedrnatosti in razumljivosti poslovno-uradovalnih besedil v javni upravi ter s področja digitalne pismenosti in pravilne rabe jezika v spletnih besedilih.

Na Ministrstvu za obrambo (MO) v okviru Slovenske vojske, Poveljstva za doktrino razvoj in usposabljanje, deluje Knjižnično-informacijski in založniški center (KIZC), ki je specialna knjižnica v sistemu javne uprave in osrednja knjižnica Ministrstva za obrambo. Organizacijsko je umeščen v Center vojaških šol, s svojim delovanjem pa zagotavlja knjižnično, dokumentacijsko, informacijsko in založniško podporo vsem pripadnikom Slovenske vojske in uslužbencem Ministrstva za obrambo ter hiter in neoviran dostop do virov, ki jih potrebujejo pri delu in izobraževanju. Knjižnično-informacijski in založniški center izvaja postopke nakupa, strokovne obdelave in distribucije knjižnično informacijskih virov ter uporabnikom posreduje podatke iz slovenskega knjižnično-informacijskega sistema COBISS/OPAC in mednarodnih podatkovnih zbirk, zagotavlja prost dostop do strokovnih časopisov ter neknjižnega gradiva. Zaloga knjižničnega gradiva v ministrstvu šteje 74.000 enot knjižničnega gradiva in več deset naslovov strokovnega periodičnega tiska. Digitalna zbirka knjižničnega gradiva v polnem besedilu pa šteje približno 1250 bibliografskih enot.

**Ministrstvo za okolje, podnebje in energijo** je v letu 2024 namenilo sredstva v okviru programa *Spodbujanje prehoda na trajnostno mobilnost za razvoj bralne pismenosti posameznikov in posameznic na področju prometne politike*, ki je vključeval izmenjavo znanj, izobraževanje in ozaveščanje med strokovno javnostjo in pristojnimi inštitucijami, izobraževanje o trajnostni mobilnosti v vzgojno-izobraževalnih zavodih, ozaveščanje splošne javnosti o prehodu na čist, trajnosten in pameten promet. V izvajanje promocijskih aktivnosti trajnostne mobilnosti v okviru *Evropskega tedna mobilnosti* (ETM) so vključili lokalne skupnosti. Na *Slovenski platformi za trajnostno mobilnost* (SPTM) so zbrana gradiva in aktivnosti, ki so povezani s celostnim prometnim načrtovanjem, javnim potniškim prometom (JPP) in mobilnostjo kot storitvijo (MaaS) ter zeleno mestno logistiko in mobilnostnimi načrti. Pri izvajanju programa so sodelovali tudi drugi resorji: Ministrstvo za zdravje, Ministrstvo za infrastrukturo, MVI, Ministrstvo za naravne vire in prostor, Direkcija za infrastrukturo, Agencija za varnost prometa, Združenje mestnih občin Slovenije, Skupnost občin Slovenije, regionalne razvojne agencije, javni zavodi in nevladne organizacije. Več o projektu na spletni strani: [www.sptm.si](http://www.sptm.si).

**Ministrstvo za visoko šolstvo, znanost in inovacije** je leta 2024 v okviru Reforme visokega šolstva za zelen in odporen prehod v Družbo 5.0 (221171–NOO) skupaj z Univerzo v Ljubljani, Univerzo v Mariboru in Univerzo na Primorskem izvedlo pilotne projekte, v katerih so v okviru digitalne, medijske in finančne pismenosti razvijali tudi bralno pismenost.

1. **V okviru** **vzgojno-izobraževalnega sistema** **nameniti večjo pozornost posameznim starostnim/ciljnim skupinam**
* razvijati bralno pismenost in bralno kulturo v družini in porajajočo se pismenost pri predšolskih otrocih za uspešen nadaljnji razvoj pismenosti;
* zagotoviti zgodnje merjenje ravni bralne pismenosti v učnem jeziku; na tej podlagi pripraviti diferencirane programe za njen razvoj, na primer pri bralno šibkejših in nadarjenih;
* razvijati temeljne in z mednarodnimi standardi primerljive zmožnosti branja v prvih letih šolanja ter oblikovati in ohranjati pozitivni odnos do branja;
* razvijati bralno pismenost v višjih razredih osnovne šole in v srednji šoli za uspešno nadaljnje izobraževanje, učenje in usposabljanje za poklic;
* na višješolski in visokošolski ravni pri študentih spodbujati nadaljnje razvijanje in nadgrajevanje bralne pismenosti ter ozaveščenost o pomenu vseživljenjskega razvijanja pismenosti;
* v okviru formalnega, neformalnega in priložnostnega učenja spodbujati razvoj bralne pismenosti in bralne kulture pri odraslih

Konec junija 2024 se je zaključila priprava predloga *Nacionalnega programa vzgoje in izobraževanja za obdobje 2023–2033* (v nadaljevanju: NPVI). Strateški dokument začrtuje nadgradnjo učinkovitega, kakovostnega, vključujočega in trajnostno naravnanega sistema vzgoje in izobraževanja v Republiki Sloveniji, usklajenega z evropskimi in svetovnimi usmeritvami na področju vzgoje in izobraževanja. Dokument v prednostno področje *Družbeni razvoj ter vloga vzgoje in izobraževanja* umešča strateški cilj *Spodbujanje bralne pismenosti in bralne kulture* s podcilji:

1. Spodbujati razvoj govora in drugih predbralnih zmožnosti v predšolskem obdobju; razvijati bralno pismenost in bralno kulturo v družini in vrtčevskem okolju

2. Dvigniti bralno pismenost in bralno kulturo v vseh vzgojno-izobraževalnih obdobjih (VIO) osnovne šole in v srednjih šolah

3: Stalno preverjanje razvoja bralne pismenosti

Na področju šolske zakonodaje je novela *Zakona o osnovni šoli* s 1. 9. 2024 uvedla spremembe za učence, katerih materni jezik ni slovenščina. Šole imajo več možnosti za prilagajanje potrebam in znanju posameznega učenca. Učencem je omogočeno tako začetno učenje slovenščine kot tudi stalen stik s slovensko govorečimi vrstniki, kar predstavlja pomemben element za uspešno jezikovno in družbeno integracijo. Postopno vključevanje teh učencev se izvaja na podlagi posodobljenih strokovnih *Smernic za vključevanje otrok, učencev in dijakov iz drugih jezikovnih in kulturnih okolij v slovenski vzgojno-izobraževalni sistem*, ki jih je pripravil ZRSŠ. Z vsebino smernic se je 13. 6. 2024 seznanil Strokovni svet za splošno izobraževanje.

**MVI** bo v okviru NOO v letih 2024 in 2025 v sodelovanju s Službo za digitalizacijo izobraževanja namenilo sredstva za izdelavo e-gradiv za samostojno in kombinirano učenje za širjenje in izpopolnjevanje jezikovnih zmožnosti pri različnih predmetih za različne ciljne skupine. Prav tako bodo zagotovljena sredstva za dostopnost do aplikacije za učenje in utrjevanje branja in povečanje motivacije za branje za vse učence; ob uporabi aplikacije pa bodo učenci krepili tudi svoje digitalne kompetence.

**MVI** je v letu 2024 pripravljalo razpis ESS *Aktivna vloga otroka, učenca in dijaka v odprtem, sodelovalnem in ustvarjalnem učnem okolju* (2024–2028). Z razpisom želi ministrstvo spodbuditi projekte za razvijanje inovativnih učnih okolij, katerih primarni cilj je dvig motivacije oz. zavzetosti za učenje otrok, učencev in dijakov, še posebej dijakov v srednjih strokovnih in poklicnih šolah. Na področju bralne pismenosti in bralne kulture bo izpostavljena podpora VIZ pri implementaciji gradnikov bralne pismenosti v praksi, hkrati pa se bo z različnimi praksami in didaktičnimi pristopi razvijalo avtonomijo otroka, učenca in dijaka z vidika razvoja kakovostnega znanja, spretnosti, vrednot in stališč ter kritičnega mišljenja. V aktivnostih projekta bo poudarek na branju kot vrednoti, razvijanju interesa za branje, uvajanju različnih bralnih strategij in uporabi raznovrstnih didaktičnih in motivacijskih pristopov, hkrati pa skrb za dostopnost do raznolikega bralnega gradiva.

Na **MVI** se načrtuje priprava razpisa ESS z delovnim naslovom R*azvoj in vzpostavitev novih pedagoških modelov z uporabo e-vsebin*, katerega namen bo opolnomočiti učence za učenje in branje tudi na zaslonih. Cilj projekta je razviti okvir in smernice za razvoj digitalne bralne kompetence in digitalne učne kompetence ter e-orodij in e-vsebin, ki podpirajo učenje z elektronskimi učnimi vsebinami. S tem bo projekt razvijal bralno pismenost tudi na področju elektronskih (učnih) vsebin in digitalne kompetence ter pomagal učencem izbrati najustreznejši medij (tiskana ali elektronska gradiva) glede na bralni namen.

**MVI** je v letu 2024 namenilo sredstva za prilagajanje obstoječih in razvijanje novih učbenikov ter drugih didaktičnih in učnih gradiv za gluhe in naglušne otroke v različnih vzgojno-izobraževalnih obdobjih z namenom dvigniti jezikovni napredek ter kakovost izobraževanja in pismenosti te posebne skupine učečih se otrok. Poleg tega je MVI v letu 2024 namenilo sredstva za pripravo in izdajo učbenikov ter učne tehnologije za šolstvo narodnih skupnosti, za Rome, za učence in dijake s posebnimi potrebami in druga nizkonakladna gradiva, ki so nujno potrebna za nemoteno izvajanje vzgojno-izobraževalnega procesa.

V projektu **ZRSŠ** *Prenova izobraževalnih programov s prenovo ključnih programskih dokumentov* so cilji razvoja bralne pismenosti prepoznani kot skupni cilji, zato so integrirani v vse predmete in vzgojno-izobraževalne programe na vseh stopnjah izobraževanja (od predšolske vzgoje do univerzitetnega izobraževanja). Izhajajo iz prečnih tematskih področij, prečnih veščin in ključnih kompetenc, kot je pismenost. Skladno s tem je umestitev skupnih ciljev v kurikulum za vrtce ter v vse predmete in predmetna področja na stopnji osnovnošolskega in srednješolskega izobraževanja ena od temeljnih zavez vseh predmetnih in področnih kurikularnih komisij (Izhodišča za prenovo učnih načrtov v osnovni šoli in gimnaziji, 2022, str. 2). Poleg bralne pismenosti ima med skupnimi cilji pomembno mesto tudi digitalna pismenost. Temelji na Okviru digitalnih kompetenc za državljane 2.2 (DigComp 2.2, 2022), ki opredeljuje razvoj kompetenc na petih področjih: a) informacijska in podatkovna pismenost, b) komunikacija in sodelovanje v okviru digitalnih tehnologij, c) ustvarjanje digitalnih vsebin, d) varnost in e) reševanje problemov. Tudi razvoj navedenih skupin kompetenc se bo smiselno integriral v vse učne načrte in kataloge znanj.

Za opolnomočenje sodelujočih pri razvoju bralne in digitalne pismenosti ter za smotrno in učinkovito rabo generativne umetne inteligence bo **Zavod Antona Martina Slomška (ZAMS)** v letih 2024 in 2025 v sodelovanju s pedagoškimi fakultetami v Ljubljani, Kopru in Mariboru, Filozofsko fakulteto UL ter ZRSŠ izvedel projekt *Generativna umetna inteligenca (GUI) v izobraževanju*, za kar mu bo MVI namenilo sredstva v okviru NOO, Celovita transformacija zelenega in digitalnega izobraževanja. V okviru projekta bo izvedena analiza spremljanja učinkov uporabe GUI za učenje in poučevanje ter pripravljena dolgoročna strategija za integracijo GUI v vzgojno-izobraževalni sistem.

**Urad Vlade RS za oskrbo in integracijo migrantov** prek javnega razpisa financira izvajanje javnoveljavnega programa *Začetna integracija priseljencev* *– ZIP*, ki vključuje učenje slovenskega jezika in spoznavanje slovenske družbe, in neformalnega izobraževalnega programa Učenje slovenskega jezika na preživetveni ravni.Več o programih**:** <https://infotujci.si/vkljucevanje-v-slovensko-druzbo/brezplacni-tecaji-slovenskega-jezika/>

Na **Ministrstvu za kohezijo in regionalni razvoj** (MKRR) so za zaposlene organizirali izobraževanje *Jezikovna pravilnost besedil v javni upravi – 3. izvedba* (konec leta 2023 sta bili že dve izvedbi), zaposleni pa so se udeleževali še izobraževanj s področja digitalne pismenosti in pravilne rabe besedil v spletnih besedilih na Upravni akademiji. Na izobraževanju so se zaposleni MKRR spoznali s splošnimi značilnostmi pisnega sporočanja, pravopisnimi in slovničnimi značilnostmi, jezikovnim bontonom, najpogostejšimi jezikovnimi zadregami, netiketo (bonton in pravila v elektronskem komuniciranju) in drugimi jezikovnimi posebnostmi.

**JAK** vsako leto v okviru svoje redne dejavnosti pripravlja javne razpise za spodbujanje nastajanja kakovostne leposlovne literature, še posebej za otroke in mlade, za sofinanciranje revijalnih izdaj (za otroke in mlade, literarne revije …) ter za sofinanciranje projektov s področja e-založništva (e-knjige, zvočne knjige, spletni literarni mediji). JAKv okviru svojih nalog namenja sredstva za številne bralno-kulturne projekte, ki spodbujajo izboljšanje bralne pismenosti in bralne kulture (programi in projekti bralne kulture, programi in projekti literarnih prireditev). V letu 2024 je zagotovilo sredstva za izvajanje projektov spodbujanja branja, opismenjevanja in obiskovanja knjižnic. Tako namenjajo sredstva za projekt *Bralna značka*, pa tudi za projekt spodbujanja branja in opismenjevanja ter spoznavanja področja knjige v 1. in 2. VIO v OŠ s projektom *Pot knjige* (avtorja: Žiga X Gombač in David Krančan)*, ki* prikazuje proces nastanka knjige od avtorja do bralca. Cilji projekta so spodbujanje branja med učenci v 1. in 2. vzgojno-izobraževalnem obdobju osnovne šole, prikaz procesa nastanka knjige ter spoznavanje poklicev v založništvu in knjižnem trženju, seznanjanje z ilustracijo in stripom kot oblikama knjižnega ustvarjanja ter spodbujanje obiskov avtorjev na šolah in povezovanje učencev z ustvarjalci. Projekt povezuje šolske in druge kulturne ustanove s poudarkom na zamejstvu in šolah zunaj urbanih regij. Za izvajanje projekta so na voljo različna gradiva. Med njimi sta razstava na dvanajstih plakatih ter tiskana stripa *Pot knjige* in *Skrivnost izginulih črk*. Na voljo so tudi elektronski obliki obeh stripov, posebni učni listi in promocijski plakati.

Sofinancirajo projekt *Rastem s knjigo*, v okviru katerega razvijajo bralne navade in motivacijo za branje sedmošolcev in dijakov prvih letnikov srednjih šol. Osnova projekta je izbor in financiranje kakovostnih izvirnih slovenskih leposlovnih knjižnih del, izvirnih avtorskih izborov ter humanističnih in poljudnoznanstvenih knjig za mladino in podpora slovenskim avtorjem s področja leposlovja, humanistike in poljudnoznanstvenih del za mladino. Projekt pripravlja v sodelovanju z Ministrstvom za kulturo, Ministrstvom za vzgojo in izobraževanje, Pionirsko – kompetenčnim centrom za mladinsko književnost in knjižničarstvo (MKL), Zavodom RS za šolstvo in z Združenjem splošnih knjižnic, katerih predstavniki sodelujejo v delovni skupini projekta. Projekt se izvaja v sodelovanju s splošnimi knjižnicami, osnovnimi in srednjimi šolami v Sloveniji, osnovnimi šolami s prilagojenim programom, zavodi za vzgojo in izobraževanje otrok s posebnimi potrebami ter osnovnimi in srednjimi šolami v zamejstvu (Avstrija, Madžarska, Italija). Pri njem sodelujejo tudi učitelji slovenščine v sobotnih šolah (ZDA, Avstralija), v dopolnilnem pouku v tujini (Belgija, BiH, Srbija, Hrvaška, Francija idr.) ter v evropskih šolah (Bruselj, Luksemburg, Frankfurt idr.). Poleg tega je bil projekt vključen v različne medresorske projekte, kot so #športajmoinberimo, Nacionalni mesec skupnega branja (NMSB 2024) in projekt NIJZ Pokloni čas, polepšaj dan.

1. **Povečevati dostopnost do knjig in drugega bralnega gradiva**
* sistematično spodbujati vlaganja v nastajanje kakovostnih knjig in drugega bralnega gradiva;
* podpreti knjižnično dejavnost in različne projekte za učinkovito promocijo branja v skupnosti;
* omogočiti posameznikom dostop do raznovrstnega bralnega gradiva ter svetovanje pri izbiri in uporabi tega gradiva v vseh življenjskih obdobjih.

**MK** je v okviru redne dejavnosti 58 splošnim knjižnicam sofinanciralo delni nakup knjižničnega gradiva, ki je razporejeno na 277 lokacij (krajevne knjižnice in premične zbirke) ter 13 bibliobusov. MK je za večjo dostopnost knjižničnega gradiva tudi v bolj odročnih krajih sofinanciralo nakup bibliokombija Knjižnici dr. Toneta Pretnarja Tržič. V okviru rednega financiranja osrednjih območnih nalog je podprlo aktivnosti Centra za spodbujanje bralne pismenosti, ki deluje v okviru Mariborske knjižnice, ter projekt Družinske pismenosti, ki je potekal v okviru Mestne knjižnice Kranj. Finančno je podprlo aktivnosti Kompetenčnega centra za lahko branje v Koroški osrednji knjižnici dr. Franca Sušnika na Ravnah na Koroškem, ki skrbi za poglobljeno poznavanje in razvoj lahkega branja, s katerimi pospešuje razvoj pismenosti ter ob specifičnih socialnih in psiholoških pristopih v okolje vključuje osebe s težavami branja in pisanja. Finančno je podprlo tudi koordinacijo vzpostavitve in delovanja prve javne platforme za izposojo e-knjig COBISS Ela, ki je bila v sodelovanju z IZUM in Združenjem splošnih knjižnic vzpostavljena 17. 6. 2024. V sodelovanju s Skupnostjo občin Slovenije in Združenjem splošnih knjižnic je v letu 2024 že osmič podelilo naziv »Branju prijazna občina«. Do sedaj je naziv prejelo 70 občin. Z namenom promoviranja branja na nacionalni ravni je MK finančno podprlo tudi delovanje spletnega portala Dobreknjige.si ter aktivnosti Kompetenčnega centra za področje mladinskega knjižničarstva v Mestni knjižnici Ljubljana. V okviru redne dejavnosti je MK na podlagi 25. člena Zakona o knjižničarstvu dodatno finančno podprlo še nakup knjižničnega gradiva v jeziku italijanske oziroma madžarske avtohtone narodne skupnosti.

**MK** je v letu 2024 izvedlo javni razpis za sofinanciranje projektov za spodbujanje, promocijo in razvoj medijske pismenosti, katerega namen je povezovanje nevladnih organizacij s stroko, civilno družbo in vzgojno-izobraževalnimi ustanovami. Prek javnega razpisa spodbuja ustvarjanje inovativnih rešitev za krepitev kritičnega in odgovornega ravnanja z informacijami, v zadnjem obdobju s poudarkom na umetni inteligenci.

**MK** je sofinanciralo projekte s področja prireditev in promocije bralne kulture javnim zavodom, ki pokrivajo področje bralne kulture – v letu 2024 je sofinanciralo *Pripovedovalski festival* (Cankarjev dom) –, na javnih razpisih pa projekte s področja vizualne umetnosti, ki so pomembni za spodbujanje in razvoj bralne pismenosti in bralne kulture pri različnih ciljnih skupinah.

**Javni sklad RS za kulturne dejavnosti** sofinancira projekte bralne kulture in literarnih dejavnosti različnih ciljnih skupin – tudi manjšinskih etničnih skupnosti in priseljencev v Republiko Slovenijo – za spodbujanje dviga bralne pismenosti in bralne kulture.

**JAK** sofinancira izdajanje [*Priročnika za branje kakovostnih otroških in mladinskih knjig*](https://www.mklj.si/pionirska/prirocnik/#:~:text=Vsako%20leto%20pripravimo%20Priro%C4%8Dnik%20za%20branje%20kakovostnih%20mladinskih,in%20v%20pomo%C4%8D%20pri%20naro%C4%8Danju%20knjig%20za%20knji%C5%BEnice.)in delovanje [*Knjigometra*](https://www.mklj.si/pionirska/knjigometer/)(pripravlja Pionirska – Center za mladinsko književnost, Mestna knjižnica Ljubljana),s katerima splošno in strokovno javnost obvešča o kakovostni knjižni produkciji za mlade. Priročniki izhajajo letno v tiskanih izdajah kot priročniki za branje kakovostnih knjig. Vključujejo in vrednotijo celotno produkcijo mladinskih in otroških del za preteklo leto, poleg tega za tekoče leto na spletni strani v Knjigometru sprotno vrednotijo aktualne izdaje. Namenjeni so tudi strokovnim delavcem v VIZ in knjižnicah.

**MVI** bo v okviru NOO v letih 2024 in 2025 v sodelovanju s Službo za digitalizacijo izobraževanja namenilo sredstva za izdelavo e-gradiv za samostojno in kombinirano učenje za širjenje in izpopolnjevanje jezikovnih zmožnosti pri različnih predmetih za različne ciljne skupine.

**MVI in MK** v sodelovanju z lokalnimi skupnostmi v okviru svojih rednih nalog še naprej skrbita za vključevanje knjižničnega gradiva v jezikih narodnih skupnosti, Romov in priseljenskih skupnosti v šolske oziroma splošne knjižnice. Sredstva so namenjena tudi za spodbujanje bralne kulture v romskem jeziku in zagotavljanje razvoja bralne kulture pripadnikom nemško govoreče etnične skupine v Republiki Sloveniji. MK je v letu 2024 namenilo sredstva za krepitev jezikovne zmožnosti in ohranjanja jezika ter razvoj bralne kulture v romskem in nemškem jeziku. V letu 2024 je MK pripravljalo javni poziv, ki je bil objavljen 24. 2. 2025 – Javni poziv za izbor kulturnih projektov pridobitve kakovostne otroške literature v romskem jeziku 2025/26 (JPP-Prevod slikanice-2025/26). Javni poziv, ki ga MK izvaja prvič, je zasnovan v skladu s cilji Nacionalnega programa ukrepov Vlade Republike Slovenije za Rome za obdobje 2021–2030 in usmerjen v spodbujanje pismenosti in bralne kulture pri mladih ter večanje dostopnosti kakovostne otroške literature v romskem jeziku, kar prispeva k zmanjševanju neenakosti v izobraževanju.

**Ministrstvo za delo, družino, socialne zadeve in enake možnosti (MDDSZ)** poroča, da se bo nadaljevalo izvajanje programa *Projektno učenje za mlajše odrasle (osipnike) – PUM-O in PUM-O+,* ki je namenjeno dvigu izobrazbene ravni in funkcionalne pismenosti mlajših odraslih za lažji nastop na trgu dela. Dobršen del izvajanja programa je namenjen tudi razvoju bralne kulture udeležencev.

**Ministrstvo za kohezijo in regionalni razvoj (MKRR)** je leta 2024 obudilo knjižnico MKRR, ki deluje po vzoru knjigobežnice in omogoča izmenjavo knjig med zaposlenimi. Ko knjige krožijo, se veča bralna kultura in poveča uporaba knjig, zaposleni se bralno povezujejo, veča se namen podarjanja. Delovala bo tudi v 2025.

**Ministrstvo za finance** v okviru svojega resorja prispeva k strateškim ciljem razvoja bralne pismenosti in bralne kulture s spodbujanjem zaposlenih k prijavam na usposabljanja s področja pisanja besedil in pravilne rabe jezika, z nakupom strokovne literature, s posredovanjem strokovne literature in revij v kroženje notranje organizacijskim enotam ministrstva z namenom izobraževanja na delovnem področju, vzpodbujanja branja in kritičnega vrednotenja prebranega ter z omogočanjem zaposlenim, da na t. i. »modre police«, ki jih ima ministrstvo na vseh lokacijah, prinesejo različno literaturo (leposlovje, revije, strokovno literaturo …), ki je ne potrebujejo več in je na ta način prosto dostopna vsem sodelavcem.

**Olimpijski komite Slovenije (OKS)** sodeluje z Ministrstvom za gospodarstvo, turizem in šport, ki podpira različne projekte in pobude OKS, med drugim medresorski nacionalni projekt Športajmoinberimo (#ŠIB), ki povezuje bralno kulturo in šport. Projekt vodi Goriška knjižnica Franceta Bevka v sodelovanju z OKS, MVI, ZRSŠ, Centrom za poklicno izobraževanje, MK, JAK, Pionirsko – Centrom za mladinsko književnost in knjižničarstvo pri Mestni knjižnici Ljubljana in drugimi splošnimi knjižnicami. Cilj #ŠIB je spodbujanje bralne kulture pri mladih športnicah in športnikih ter tudi širše, pri vseh, ki jih navdušujeta branje in šport. V okviru projekta pripravljajo mesečna knjižna priporočila na temo športa, s katerimi seznanjajo tudi strokovne delavce v VIZ. Projekt sofinancirata JAK in OKS.

Dejavnosti s področja bralne pismenosti in bralne kulture v letu 2024 niso izvajali na Uradu RS za mladino, Ministrstvu za notranje zadeve in Ministrstvo za digitalno preobrazbo. Druga ministrstva se na vprašalnik niso odzvala.

Več o ključnih projektih (gl. Prilogo 1) in porabi finančnih sredstev po resorjih (gl. Prilogo 2)

1. **PRIPOROČILA**

Nacionalni svet je na 12. seji, 30. 1. 2025, predlagal nekaj priporočil za nadaljnje delo, ki bi prispevala k dvigu in razvoju bralne pismenosti in bralne kulture tako v okviru formalnega kot neformalnega izobraževanja za različne ciljne skupine.

Priporočila Nacionalnega sveta so razporejena v sklope:

**I. Dvig bralnih navad in bralne kulture**

1. Na podlagi sprotnih izsledkov in priporočil izvajalcev medresorsko podprtega ciljnega raziskovalnega programa [*Bralni vzori: bralne navade strokovnih delavcev v vrtcih, šolah in fakultetah ter splošnih knjižnicah*](https://iris.nuk.uni-lj.si/media/fp/iris/izobrazevanje/novosti/bralni_vzori.pdf)(nosilka: Pedagoška fakulteta UM, obdobje izvajanja: 2023 –september 2025) bi bilo treba tako v VIZ, na fakultetah kot v splošnih knjižnicah zagotoviti dodatne oblike dejavnosti, ki bodo strokovne delavce v VIZ, na fakultetah (tudi študente) in v splošnih knjižnicah ozaveščale o pomenu bralne pismenosti in bralne kulture ter jih spodbudile tako k izboljšanju njihovih bralnih navad kot tudi k navduševanju otrok, mladih in odraslih za branje;

2. v okviru vzgojno-izobraževalnega procesa bi bilo treba vsakodnevno zagotoviti čas za branje različnih tiskanih gradiv in vsem otrokom v vrtcih in šolah zagotoviti nekaj minut poslušanja leposlovja (odrasli modeli bralcev, starejši učenci modeli bralcev za mlajše …);

4. v sklopu kulturnih dejavnosti na VIZ zagotoviti čas za obisk literarnih dogodkov in različnih kulturno-izobraževalnih dogodkov v splošnih knjižnicah, še posebej pa dejavnosti, ki jih splošne knjižnice po vsej Sloveniji ponujajo vrtcem in šolam prav z namenom razvoja bralne kulture;

5. vključiti bralna gradiva, ki zadovoljijo bralni interes, in inovativne pristope za spodbujanje bralne motivacije, še posebej dečkov/fantov;

6. nadgraditi pristope za spodbujanje sodelovanja različnih deležnikov nacionalne mreže za bralno pismenost in bralno kulturo (v nadaljnjem besedilu: nacionalna mreža), ki jo koordinira Andragoški center RS, tudi z namenom preučiti dejavnosti, ki bi bile uspešne za izboljšanje bralnih navad, zlasti tistih, ki so bistvene za razvoj bralne pismenosti. Ker je nemogoče pričakovati hitre spremembe bralnih navad, je na MK in MVI smiselno preučiti vzpostavitev mreže bralnih motivatorjev, ki bodo branje promovirali, spodbujali ciljne skupine k branju in jih ozaveščali o pomenu branja;

7. nadgrajevati sezname kakovostnih knjig, ki jih pripravlja Pionirska - center za mladinsko književnost in so namenjeni strokovnim delavcem v VIZ in knjižnicah, pa tudi širši javnosti (starši …).

II. **Družinska pismenost**

1. Spodbujati aktivnosti za razvoj družinske pismenosti z različnimi inovativnimi pristopi k družinskemu branju;

2. posodobiti obstoječi program družinske pismenosti [*Branje za znanje, branje za zabavo*](https://arhiv.acs.si/publikacije/Branje_za_znaje_in_branje_za_zabavo-prirocnik.pdf) in omogočiti njegovo izvajanje;

3. spodbujati medresorsko sodelovanje pri ozaveščanju družin o pomenu branja - povezati MK, MVI z zdravstvenim in socialnim resorjem (MZ, NIJZ, centri za socialno delo) in pri projektih, kot so na primer knjige za novorojence, usposabljanje zdravstvenega osebja, umestitev vsebin v Šolo za starše;

4. v vrtcih in šolah stalno spodbujati starše, ki svojim otrokom iz različnih razlogov ne morejo nuditi skupnega branja, k poslušanju radijskih oddaj in zvočnih knjig (Lahko noč, otroci, Čebelice, radijske igre …).

III. **Sistemske rešitve za razvoj bralne pismenosti in bralne kulture**

1. Zagotoviti namenska sredstva za nakup knjižničnega gradiva za prenovo vrtčevskih, šolskih, univerzitetnih in splošnih knjižnic.

2. Pri uvajanju prenovljenih kurikularnih dokumentov še posebej poudariti ključne kurikularne novosti na področju pismenosti:

* spodbujanje razvoja govora ter drugih komunikacijskih dejavnosti (poslušanje, pripovedovanje, pisanje);
* krepitev motivacije za branje (raznovrstna besedila, vsakodnevno branje, višje ravni bralnih odzivov, dialoški pristopi);
* sprotno spremljanje (formativno spremljanje) in spodbujanje razvoja bralne pismenosti in bralne kulture (v podporo lahko služijo gradniki in ravni bralne pismenosti, opredeljeni v [Nacionalni strategiji za razvoj bralne pismenosti 2019-2030](https://www.zrss.si/wp-content/uploads/2023/02/strategija_bralna_pismenost.pdf)).

3. Za razvoj bralne pismenosti je nujno:

* zagotoviti dober fonološki pouk v prvem vzgojno-izobraževalnem obdobju s sprotnim spremljanjem napredka učencev na začetku in koncu 1., 2. in 3. razreda (še zlasti ob dejstvu, da se beleži upad razvitosti fonoloških sposobnosti otrok v začetnem opismenjevanju, in ob dejstvu, da imamo dober instrument za to - Ocenjevalno shemo bralnih zmožnosti za učence od 1. do 3. razreda);
* krepiti sporazumevalne zmožnosti otrok – od pisanja (na roko) do pripovedovanja, krepiti izražanje z besedo, s sliko, gibom in glasom ter
* dvigniti bralno učinkovitost in hitrost branja z razumevanjem ter razvijati kritično mišljenje.

3. Omogočiti sistematični razvoj predbralnih in predpisalnih spretnosti otrok v predšolskem obdobju z doslednim upoštevanjem Kurikula za vrtec ter pri delu z družinami predšolskih otrok (skupaj z vrtcem in morda tudi v okviru knjižnic, raznih društev in drugih organizacij v skupnostih za razvoj boljše družinske pismenosti, za katero rezultati študij kažejo, da je v upadu).

4. Sistemsko zagotoviti, da imajo vsi predšolski otroci in šolarji dostop do kakovostnega bralnega gradiva doma in v vrtcu oziroma šoli. Pri tem vzpostaviti tesno sodelovanje vrtcev in šol s splošnimi knjižnicami ter zagotoviti spoznavanje splošnih knjižnic skupaj s starši (npr. roditeljski sestanki v splošni knjižnici, kjer jim knjižničarji iz mladinskih oddelkov ponudijo vpis otrok v knjižnico …).

5. Sistemsko zagotoviti, da bi vsi otroci, ne glede na družinsko ozadje, imeli dostop do kakovostnih revij za otroke in mladino, ki jih sofinancirata Javna agencija za knjigo RS in MK. Tako bi vsem otrokom in šolajočim omogočili dostop do kakovostnega leposlovja z bogatimi ilustracijami in raznolikimi poljudnimi rubrikami, s čimer bi bogatili besedni zaklad in se seznanjali z aktualnimi življenjskimi temami, razvijali radovednost in vedoželjnost ter hkrati tudi medijsko pismenost.

**IV. Usposabljanja na področju bralne pismenosti in bralne kulture v VIZ**

1. Podpirati celosten vsešolski pristop za uporabo posameznih strategij pri vseh predmetih v 2. in 3. VIO, za kar se priporoča delo s celotnimi učiteljskimi kolektivi v 2. in 3. VIO, da bi vključili bralne strategije v poučevanje vseh predmetov pri delu z besedili.

2. Omogočiti redna izobraževanja na področju bralne pismenosti in bralne kulture za strokovne delavce v vrtcih in šolah, šolske knjižničarje in svetovalne delavce ter jih opolnomočiti za udejanjanje kurikularnih novosti ob uporabi didaktičnih strategij, metod, oblik dela, ki otroke/učence/dijake aktivno vključujejo v učni proces in spodbujajo razvoj bralne pismenosti in bralne kulture.

3. Zagotoviti, da sta skrb za bralno pismenost in bralno kulturo del programov na vseh pedagoških študijskih programih, in ozavestiti bodoče učitelje, da bralna pismenost vključuje tudi bralno kulturo.

**V. Mreženje**

1. Deležnikom, vključenim v nacionalno mrežo, je treba preko MVI zagotoviti sredstva za delo (medpodročnih) strokovnih delovnih skupin, ki bodo preučile učinkovitost različnih projektov bralne kulture v splošnih knjižnicah in drugih ustanovah, ki aktivno podpirajo razvijanje bralne kulture za posamezne ciljne skupine (otroci, mladi, starši, odrasli, starejši, zaposleni, ranljive skupine …). Prepoznati je treba primere dobrih praks in omogočiti njihovo širitev na nacionalni ravni. Hkrati je treba za projekte bralne kulture, ki ne dosegajo želene učinkovitosti, preučiti možnosti za posodobitev ali pa jih nadomestiti z novimi projekti.

2. Spodbujati povezovanje v javno–zasebna partnerstva za dvig bralne kulture. Institucije, ki se ukvarjajo z dvigom ravni pismenosti odraslih, pripravijo različne možne rešitve in modele (načine, oblike, prostorske, oblikovalske in druge rešitve) za spodbujanje branja (doma in na javnih mestih). Za izvedbo teh rešitev/modelov se lahko povezujejo z zasebnimi subjekti, npr. z založbami in drugimi zasebnimi organizacijami, ki lahko s svojimi viri uresničijo strokovno utemeljene zamisli in tako prispevajo k dvigu bralne kulture.

**VI. Ozaveščanje in promocija bralne pismenosti in bralne kulture**

1. Nadaljevati z ozaveščanjem o pomenu branja in bralni kulturi skozi različne informativne in promocijske aktivnosti (npr. Leto branja, Nacionalni mesec skupnega branja, Beremo skupaj).

2. Spodbuditi različne deležnike, da se pridružijo Nacionalnemu mesecu skupnega branja in da preko celega leta v svojih okoljih zagotovijo različne prostore branja, postavijo Knjigobežnice ipd. in poskrbijo, da so knjige vidne in da so vidni tudi modeli branja (odrasli, mladi, otroci).

3. Spodbuditi bralne krožke/klube in druge oblike promocije branja med strokovnimi delavci v vrtcih, šolah in splošnih knjižnicah.

4. Spodbuditi bralne krožke in klube ter druge oblike promocije branja v širši javnosti (podjetja …).

**VII. Bralna pismenost v povezavi z digitalno pismenostjo**

1. Zagotoviti podporo razvijanju digitalne bralne pismenosti in pri tem poskrbeti za varnost in zaščito otrok in mladih v digitalnem okolju. Pri tem je treba ozaveščati in digitalno opolnomočiti otroke, starše in skrbnike, ki pri svojem delu z otroki uporabljajo digitalno tehnologijo.
2. Spodbuditi bralne dejavnosti v prostem času otrok in mladih, da bi zmanjšali tveganja za razvoj nekemičnih zasvojenosti.
3. Skupaj z različnimi deležniki zagotoviti boljšo uporabo digitalnih in drugih didaktičnih pripomočkov, gradiv in orodij, ki jih Ministrstvo za kulturo (so)financira pri izvedbi projektov, izbranih na podlagi javnih razpisov, in ki lahko prispevajo k izboljšanju jezikovno-digitalnih zmožnosti oziroma bralne pismenosti (branje, pisanje, poslušanje). Hkrati s tem bo treba vzpostaviti sodelovanje s splošnimi knjižnicami, v katerih bi skrbeli za predstavitev teh vsebin različnim ciljnim skupinam.

**VIII. Bralna pismenost in bralna kultura za različne ranljive ciljne skupine**

1. Spodbujati pristope za zagotovitev visoke stopnje bralne pismenosti in bralne kulture otrok tudi ob upoštevanju prvih jezikov otrok, ki jim slovenski jezik ni materni jezik.

2. Spodbujati pristope za razvijanje branja in poslušanja odraslih, ki iz različnih razlogov ne zmorejo brati sami.

3. Izdajati knjige v lahkem branju/preprostem jeziku − skrb za bralno pismenost ljudi s posebnimi potrebami, tako za odrasle kakor tudi za otroke in mladino, tudi v socialno varstvenih zavodih - centrih za usposabljanje...

**IX. Evalvacijske študije in ciljno raziskovalni projekti (CRP)**

Spodbuditi ustrezne evalvacijske študije in CRP na področju zagotavljanja višjih ravni bralne pismenosti in bralne kulture, npr. preučitev kakovosti in primernosti nabave knjižnega gradiva v šolskih knjižnicah.

1. **Zaključek**

Bralna pismenost je temeljna kompetenca za razvoj vseh drugih vrst pismenosti (digitalne, finančne, medijske …). Kakovostna bralna pismenost posameznika podpira pri doseganju življenjskih ciljev, osebnega zadovoljstva, poklicne uspešnosti, kakovostnega življenja in tudi zdravja. Razvita bralna kultura kakovostno pismenih državljanov prispeva tudi k širši družbeni dobrobiti in ne nazadnje celo konkurenčnosti države.

Priporočila Nacionalnega sveta za bralno pismenost so usmerjena v **različne sistemske rešitve**, kot so npr. zagotovitev namenskih sredstev za nakup knjižničnega gradiva v VIZ in s tem zagotovitev dostopnosti do kakovostnih bralnih gradiv za otroke in mlade ter aktivno vključevanje dela šolskih knjižnic v vzgojno-izobraževalni proces.

Nacionalni svet pričakuje, da bo področje bralne pismenosti in bralne kulture skozi **kurikularno prenovo** prepoznano kot pomembno tako pri razvijanju prečnih zmožnosti v Kurikulu za vrtce kot tudi skozi skupne cilje v učnih načrtih programov osnovne šole in gimnazije ter katalogov znanj za poklicno in strokovno izobraževanje. Ob implementaciji prenovljenih dokumentov je treba nujno zagotoviti tudi ustrezna strokovna usposabljanja strokovnih delavcev in vodstvenih delavcev VIZ.

Ker vse mednarodne raziskave s področja bralne pismenosti (npr. PIRLS, PISA) kažejo na dolgoročne posledice slabše družinske bralne pismenosti na poznejšo slabo bralno pismenost otrok in mladostnikov, Nacionalni svet za bralno pismenost močno poudarja pomen družinske pismenosti, predvsem z aktivnim vključevanjem staršev. Že več let delujoča spletna stran [Družinska pismenost](https://druzina.pismen.si/), ki širi kakovostne vsebine tudi prek družbenih omrežij, lahko staršem in drugim odraslim izboljša dostopnost do informacij. Pomembno je spodbujanje bralne pismenosti in bralne kulture v predšolskem obdobju tako v okviru organiziranih oblik predšolske vzgoje kot tudi izven njih.

Nacionalni svet tudi priporoča, da se Republika Slovenija še naprej vključuje v mednarodne raziskave s področja bralne pismenosti, pri tem sledi izsledkom teh raziskav in v povezavi z nacionalnimi sekundarnimi študijami podpira dvig bralne pismenosti in bralne kulture različnih ciljnih skupin. Pomembno je stalno ozaveščanje družbe o pomenu bralne pismenosti in bralne kulture na različnih nivojih. Povečanje vidnosti branja v vsakdanjem življenju otrok in mladih ter odraslih z umeščanjem bralnega gradiva na javna mesta je smiselna. Z različnimi projekti kot npr. Nacionalni mesec skupnega branja s plakatno promocijsko akcijo Beremo skupaj; Pokloni čas, polepšaj dan; Branje v gozdnih knjižnicah; projekt Lahko.si, se povezujejo raznovrstni deležniki na različnih ravneh, kar tudi prispeva k dvigu bralne pismenosti in bralne kulture.

Nacionalni svet priporoča strokovni javnosti (strokovnim delavcem v zavodih s področja vzgoje in izobraževanja) in ministrstvom, da se seznanijo s temi priporočili ter prispevajo h krepitvi bralne pismenosti in bralne kulture. Prav tako priporoča vsem resorjem, da v okviru svojega delovanja podpirajo razvoj in krepitev bralne pismenosti in bralne kulture.

Ministrstvo za vzgojo in izobraževanje bo v sodelovanju z Nacionalnim svetom za bralno pismenost še naprej podpiralo uresničevanje Nacionalne strategije za razvoj bralne pismenosti 2019–2030.